বিখ্যাত মালয়ালি লেখক কেপি রামানুন্নিকে হাত-পা কেটে নেওয়ার হুমকি দিল মৌলবাদীরা। একটি চিঠি পাঠিয়ে তাঁকে জানানো হয়েছে, ছ’মাসের মধ্যে ইসলাম ধর্ম গ্রহণ না করলে তাঁর ডান হাত বা পা কেটে নেওয়া হবে। সাহিত্য আকাদেমি পুরস্কারপ্রাপ্ত এই ঔপন্যাসিক ও ছোটগল্পকার একটি উপন্যাস লিখেছিলেন, যার উপজীব্য ছিল, মুসলিম পুরুষ ও হিন্দু মহিলার প্রেম। হয়তো সেই কারণেই তাঁকে এমন হুমকি দেওয়া হল বলে অনুমান ওয়াকিবহাল মহলের। 
ওই চিঠিতে বলা হয়েছে, ‘‘আপনি পক্ষপাতিত্ব না দেখাতে লেখার সময় চেয়ে হিন্দু ধর্ম ও ইসলাম ধর্মকে পাশাপাশি রাখছেন। আপনার এই ধরনের লেখালেখি ইসলাম ধর্মাবলম্বী যুবকদের বিভ্রান্ত করছে। বিধর্মী ও অবিশ্বাসীদের ছ’মাস সময় দেওয়া হয় ইসলামে ধর্মান্তরিত হতে। যাঁরা এর পরেও ধর্মান্তরিত হবেন না, তাঁদের শাস্তি পেতেই হবে।’’
ওই চিঠিতে রামানুন্নিকে আরও বলা হয়, টি জি জোসেফের মতো পরিণতি হতে পারে তাঁর। প্রসঙ্গত, টি জি জোসেফ নামের ওই অধ্যাপকের ডান হাত কেটে নিয়েছিল মৌলবাদীরা।  
এক সর্বভারতীয় সংবাদমাধ্যমের সূত্রে জানা যাচ্ছে, তাঁর কোঝিকোড়ের বাড়িতে এহেন চিঠি আসার পরে নড়েচড়ে বসেছে সাংস্কৃতিক মহল। যদিও রামানুন্নি চিঠিটি প্রাথমিকভাবে উপেক্ষাই করেছিলেন। তবে অন্যান্য সাহিত্যিক তাঁকে ব্যাপারটি যথেষ্ট গুরুত্ব দিয়ে দেখতে ও পুলিশকে জানাতে বলেছেন। এর পরে তিনি কোঝিকোড়ের পুলিশ কমিশনারকে বিষয়টি জানান। তবে তিনি সংবাদ মাধ্যমকে জানিয়েছেন, কারা এই চিঠি পাঠিয়েছে সেটা তাঁর কাছে স্পষ্ট নয়। 
ওই চিঠি প্রসঙ্গে ফেসবুকে কেরলের মুখ্যমন্ত্রী পিনারাই বিজয়ন কড়া প্রতিক্রিয়া জানিয়েছেন। তিনি জানিয়েছেন, এই ধরনের হুমকি বরদাস্ত করা হবে না। প্রশাসন এই ধরনের ঘটনাকে শক্ত হাতে মোকাবিলা করবে।